**ปยี่นมะน่า** (พม่า: ပျဉ်းမနား, เอ็มแอลซีทีเอส: *pyany:ma.na:*, ออกเสียง: [pjɪ́ɰ̃.mə.ná]) เป็นเมืองแห่งการทำไม้และอ้อย ปยี่นมะน่าตั้งอยู่ในดินแดนสหภาพเนปยีดอของประเทศพม่า อยู่ห่างจากย่างกุ้ง อดีตเมืองหลวงทางเหนือประมาณ 320 กิโลเมตร รัฐบาลพม่าได้ย้ายเมืองหลวงของประเทศมาตั้งที่พื้นที่สีเขียวทางทิศตะวันตกของตัวเมืองนี้ตั้งแต่วันที่ 6 พฤศจิกายน พ.ศ. 2548

ปยี่นมะน่ามีชื่อเดิมว่า **แหน่จ่าง,** **แหน่ฉ่าง** และ **นีงจาง** สองชื่อแรกมีความหมายว่า *ดินแดนละเว้น* เนื่องจากในสมัยกษัตริย์นั้น หากมีการยกทัพทำศึก เมืองปยี่นมะน่าก็จะไม่อยู่ในเส้นทางเดินทัพ และหากมีการเก็บภาษีท้องที่ก็จะถูกละเว้นการเก็บส่วย ทั้งนี้เพราะบริเวณนั้นเต็มไปด้วยป่าทึบและชื้นแฉะ ส่วนชื่อสุดท้ายมีความหมายว่า *สะพานข้าม* เนื่องจากมีสะพานข้ามคลองที่ค้าขายกับเมืองหยั่วเก้าก์ยะ

ต่อมาในสมัยอาณานิคม มีการเปลี่ยนชื่อ *แหน่ฉ่าง* หรือ *นีงจาง* มาเป็น *ปยี่นมะน่า* เนื่องจากเวลาที่สะกดชื่อเมืองนีงจางเป็นภาษาอังกฤษ มักจะสับสนกับชื่อเมืองมยี่นชาน เวลาส่งจดหมายก็มักจะสลับที่อยู่บ่อย ๆ ทำให้เสียเวลาและเสียงาน ดังนั้นเพื่อเป็นการแก้ปัญหาจึงเปลี่ยนจาก *นีงจาง* เป็น *ปยี่นมะน่า* แทน โดยเลือกจากชื่อหมู่บ้านที่อยู่ใกล้ที่สุด คือ ลางปยี่นมะน่า ซึ่งพื้นที่นี้อยู่ห่างจากตัวเมืองปยี่นมะน่าปัจจุบันราว 5 ไมล์

เมืองปยี่นมะน่าแต่เดิมเคยเป็นฐานที่มั่นเก่าที่พลตรี อองซาน บิดาของอองซานซูจี นำฝ่ายต่อต้านทำสงครามเอกราชต่อสู้กับการครอบครองของเจ้าอาณานิคมอังกฤษ และญี่ปุ่นในสมัยสงครามโลกครั้งที่ 2

สาเหตุที่รัฐบาลพม่าประกาศย้ายเมืองหลวงไม่แน่ชัดนัก สาเหตุที่เป็นไปได้อาจเป็นว่าปยี่นมะน่าได้เปรียบย่างกุ้งในเชิงยุทธศาสตร์ เนื่องจากอยู่ห่างจากชายฝั่งทะเล เพราะพม่ากลัวการรุกรานแบบเดียวกับที่สหรัฐอเมริกาบุกอิรัก สาเหตุประการอื่นคือปยี่นมะน่าอยู่ใจกลางประเทศ ทำให้ง่ายต่อการปกครอง และใกล้กับชนกลุ่มน้อยต่าง ๆ ทำให้สั่งการทางทหารได้ง่ายกว่า สาเหตุสุดท้ายคือเป็นคำแนะนำของโหรประจำตัวพลเอกอาวุโส ต้านชเว ผู้ครองอำนาจสูงสุดในพม่า

มีกระแสข่าวออกมาว่าเมืองหลวงแห่งใหม่ของพม่าที่ย้ายไปตั้งที่ทำการในบริเวณเมืองปยี่นมะน่านั้นจะใช้ชื่ออย่างเป็นทางการว่า *ยานโลน* (Yan Lon) อันมีความหมายว่า *ปลอดภัยจากการต่อสู้* (Secure from Strife) นอกจากนั้นที่ตั้งแห่งใหม่นี้ยังทำบังเกอร์หลบภัยแน่นหนา ติดตั้งขีปนาวุธต่อสู้อากาศยานอีกด้วย แต่อย่างไรก็ตามภายหลัง รัฐบาลพม่าได้ขนานนามเมืองหลวงใหม่แห่งนั้นว่าเนปยีดอ

ภูมิอากาศ
---------

| ข้อมูลภูมิอากาศของปยี่นมะน่า (1991–2020) |
| --- |
| เดือน | ม.ค. | ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. | ต.ค. | พ.ย. | ธ.ค. | ทั้งปี |
| อุณหภูมิสูงสุดเฉลี่ย °C (°F) | 31.6(88.9) | 34.5(94.1) | 37.4(99.3) | 38.8(101.8) | 36.1(97) | 32.7(90.9) | 31.5(88.7) | 31.3(88.3) | 32.6(90.7) | 33.3(91.9) | 32.5(90.5) | 31.0(87.8) | 33.6(92.5) |
| อุณหภูมิเฉลี่ยแต่ละวัน °C (°F) | 23.3(73.9) | 25.5(77.9) | 29.0(84.2) | 31.6(88.9) | 30.5(86.9) | 28.5(83.3) | 27.8(82) | 27.7(81.9) | 28.3(82.9) | 28.4(83.1) | 26.5(79.7) | 23.7(74.7) | 27.6(81.7) |
| อุณหภูมิต่ำสุดเฉลี่ย °C (°F) | 15.0(59) | 16.4(61.5) | 20.6(69.1) | 24.3(75.7) | 24.8(76.6) | 24.3(75.7) | 24.1(75.4) | 24.0(75.2) | 24.1(75.4) | 23.5(74.3) | 20.5(68.9) | 16.5(61.7) | 21.5(70.7) |
| หยาดน้ำฟ้า มม (นิ้ว) | 4.9(0.193) | 5.2(0.205) | 5.7(0.224) | 33.7(1.327) | 151.6(5.969) | 215.5(8.484) | 230.9(9.091) | 273.1(10.752) | 177.9(7.004) | 160.1(6.303) | 38.9(1.531) | 9.2(0.362) | 1,306.6(51.441) |
| วันที่มีหยาดน้ำฟ้าโดยเฉลี่ย (≥ 1.0 mm) | 0.7 | 0.4 | 0.9 | 3.0 | 10.1 | 17.0 | 18.9 | 21.2 | 14.7 | 10.3 | 2.4 | 0.8 | 100.5 |
| *แหล่งที่มา: องค์การอุตุนิยมวิทยาโลก* |

อ้างอิง
-------

1. 1 2 3 4 5  "สารรู้จักพม่า - ย้อนอดีต "'ปหฺยิ่นมะน๊า" ราชธานีแห่งใหม่ของสหภาพพม่า". คลังข้อมูลเก่าเก็บจากแหล่งเดิมเมื่อ 2008-07-06. สืบค้นเมื่อ 2013-09-26.
2. ↑  พม่าทิ้งย่างกุ้งย้ายเมืองขึ้นเหนือ "หนีสหรัฐฯ"
3. ↑  "World Meteorological Organization Climate Normals for 1991–2020". World Meteorological Organization. สืบค้นเมื่อ 16 October 2023.

พิกัดภูมิศาสตร์: 19°45′N 96°12′E﻿ / ﻿19.750°N 96.200°E﻿ / 19.750; 96.200

| * ด
* ค
* ก
ดินแดนสหภาพเนปยีดอ |
| --- |
| **เมืองหลัก**: เนปยีดอ |
| จังหวัดเซยาตีริ | 
* อำเภอเซยาตีริ
* อำเภอโปะบะตีริ

 |
| จังหวัดปยี่นมะน่า | 
* อำเภอซะบูตีริ
* อำเภอปยี่นมะน่า

 |
| จังหวัดแลเว่ | 
* อำเภอแดะคินะตีริ
* อำเภอแลเว่

 |
| จังหวัดโอะตะระ | 
* อำเภอตะโก้น
* อำเภอโอะตะระตีริ

 |
| เมืองสำคัญ | 
* ตะโก้น
* ปยี่นมะน่า
* แลเว่

 |